На основу члана 44 Закона о култури („Службени гласник Републике Србије“, број 72/09), члана 37 Статута града Ниша ("Службени лист Града Ниша", број 88/08) и члана 15 Одлуке о оснивању Нишког симфонијског оркестра ("Службени лист града Ниша", број 2/11-пречишћен текст)

Скупштина Града Ниша на седници одржаној \_\_\_\_\_\_\_\_\_\_\_\_\_\_\_\_ донела је

**Р Е Ш Е Њ Е**

I **ДАЈЕ СЕ САГЛАСНОСТ** на Програм рада Нишког симфонијског оркестра за 2013. годину, број II - 49 - 1, који је донео Управни одбор ове установе, на седници одржаној 17.01.2013. године.

II Програм рада Нишког симфонијског оркестра за 2013. годину реализоваће се у складу са Финансијским планом ове установе за 2013. годину.

III Решење доставити Нишком симфонијском оркестру, Управи за образовање, културу, омладину и спорт и Управи за финансије, изворне приходе локалне самоуправе и јавне набавке.

Број:

У Нишу,

**СКУПШТИНА ГРАДА НИША**

Председник

Проф. др Миле Илић

***О б р а з л о ж е њ е***

Управни одбор Нишког симфонијског оркестра, у складу чланом 15 Одлуке о оснивању Нишког симфонијског оркестра ("Службени лист града Ниша", број 2/11-пречишћен текст), на седници одржаној 17.01.2013.године донео је Програм рада Нишког симфонијског оркестра за 2013. годину, број II - 49 - 1.

Програм рада Нишког симфонијског оркестра за 2013. годину садржи поред основних података о Установи, делатности, организационој структури и планиране програмске активности.

У 2013.години Нишки симфонијски оркестар планира да изведе једанаест премијерних концерата и још четири премијерна концерта у част прославе 1700 година Миланског едикта са утврђеним програмом, уз напомену да исти може бити делимично или у потпуности измењен у зависности од репертоара солистa и уметничких претензија диригенaта и оркестра. Захваљујући пројектима којима је Нишки симфонијски оркестар конкурисао код Града, поводом прославе 1700 година Миланског едикта, обезбеђена су средства да Нишки симфонијски оркестар изведе још три премијерна концерта посвећена цару Константину. За још један концертни пројекат истим поводом, ова установа је добила средства Министарства културе Републике Србије.

Поред премијерних концерата, ова установа планира да реализује још 40 педагошких концерата, као и организацију више концерата камерне музике, кроз које ће афирмисати младе музичаре.

Нишки симфонијски оркестар је оснивач и организатор Нишких музичких свечаности ( НИМУС и учесник летњих фестивала, манифестација и концерата у Нишу и региону.

Чланом 12. став 2. Одлуке о буџету Града Ниша („Службени лист Града Ниша“ број 108/2012) прописано је да „Надлежни орган индиректног корисника доноси годишњи финансијски план у складу са законом, другим прописом или статутом, на који сагласност даје надлежни директни корисник.“

Управа за образовање, културу, омладину и спорт је, као директни корисник, дала сагласност на Финансијски план Установе, који је у циљу целовитог сагледавања Програма достављен у прилогу.

Имајући у виду да је Програм сачињен у складу са законом, прописима Града и циљевима оснивања Установе, предлаже се доношење Решења о давању сагласности на Програм рада Нишког симфонијског оркестра за 2013. годину.

По овлашћењу-Начелник

Управе за образовање, културу,

омладину и спорт

\_\_\_\_\_\_\_\_\_\_\_\_\_\_\_

Јелица Велаја